แอสเซทพลัสชูตราสารหนี้เอเชียรุ่ง
บลจ.แอสเซท พลัส เปิดขายและรับซื้อคืนรอบใหม่กองทุน ASP-STAR ลงทุนตราสารหนี้ต่างประเทศ เน้นเอเชียยังรุ่ง
8 มี.ค. 2555

บลจ.แอสเซท พลัส เปิดขายและรับซื้อคืนรอบใหม่กองทุน ASP-STAR ลงทุนตราสารหนี้ต่างประเทศ เน้นเอเชียยังรุ่ง 
น.ส.จารุลักษณ์ กล่าวว่า ในวันที่ 12 มี.ค.นี้ บริษัทจะเปิดขายและรับซื้อคืนรอบใหม่กองทุนเปิดแอสเซทพลัสสตาร์ฟิกซ์อินคัม (ASP-STAR) ซึ่งเป็นกองทุนตราสารหนี้ต่างประเทศ โดยปัจจุบันเน้นลงทุนในตราสารหนี้เอเชีย ที่มีปัจจัยพื้นฐานแข็งแกร่ง มีแนวโน้มที่จะได้รับการปรับเพิ่มอันดับความน่าเชื่อถือสูงขึ้น และจะได้รับผลดีจากเม็ดเงินลงทุนไหลเข้าในตลาดตราสารหนี้เอเชีย 
ทั้งนี้ กองทุนจะเน้นการลงทุนในตราสารหนี้คุณภาพที่มีอันดับความน่าเชื่อถือในระดับ A- ขึ้นไป โดยจะกระจายการลงทุนในกลุ่มประเทศเอเชีย และกลุ่มอุตสาหกรรมที่หลากหลาย เพื่อลดความเสี่ยงจากการกระจุกตัวของตราสาร มีนโยบายจ่ายเงินปันผลไม่เกินปีละ 4 ครั้ง ในอัตราไม่เกิน 100% ของกำไรสะสมหรือกำไรสุทธิ และนโยบายป้องกันความเสี่ยงอัตราแลกเปลี่ยนตามภาวะ
“จากปัญหาวิกฤติเศรษฐกิจในสหรัฐฯ และปัญหาหนี้สาธารณะในยุโรป ส่งผลให้มีเม็ดเงินลงทุนไหลเข้าสู่ตลาดตราสารหนี้เอเชียมากขึ้น และจูงใจให้นักลงทุนเข้ามาลงทุนในตราสารหนี้ทั้งภาครัฐ  และเอกชน ในกลุ่มประเทศเอเชียมากขึ้น”น.ส.จารุลักษณ์ กล่าว
สำหรับอัตราการเติบโตของเศรษฐกิจในภูมิภาคเอเชีย แม้ว่าจะชะลอตัวลงบ้างจากปัจจัยกดดันของเศรษฐกิจโลก แต่จีดีพีของเอเชียในปี 2554 ยังเติบโต 7.39% และคาดว่าในปีนี้จะเติบโตประมาณ 7% จากการบริโภคภายในเอเชีย ขณะที่อัตราเงินเฟ้อผ่อนคลายลงและควบคุมได้